Polisieman van Heidedal van korrupsie aangekla | Netwerk24
05 Augustus 2021 11:58
Volgens brig. Motantsi Makhele, Vrystaatse polisiewoordvoerder, is die adjudant-offisier Woensdagmiddag in hegtenis geneem nadat hy glo omkoopgeld gevra en aanvaar het van 'n man wat by die polisiekantoor oor sy vermiste pa navraag kom doen het.
"Die beampte het na bewering die man daarvan beskuldig dat hy onwettig in die land is omdat hy nie 'n identiteitsdokument by hom gehad het nie," sê Makhele.
"Daarna het hy die man se twee selfone en twee stelle sleutels gevat en gesê hy kan dit net terugkry as hy hom R500 betaal."
Luidens 'n verklaring het die man by 'n vriend geld geleen en die polisie in kennis gestel van die beampte se versoek.
"Die man en sy vriend is terug na die polisiekantoor en het die geld betaal, waarna hy sy besittings teruggekry het."
Die beampte is deur die provinsiale teenkorrupsiespan, in samewerking met lede van die Parkweg-polisiekantoor, in hegtenis geneem.